《湘阴叹寄次回》
明代·王跂

衰龄薄俗交相厌，裹足终朝守荜门。
远出不过三里路，卜居常荜独家村。
溪梅手剪捎云秀，窗纸亲糊贮日温。
只拟三冬安偃曝，谁教百舍历崩奔。
长沙卑湿灾殃窟，湘岸芳菲涕泪源。
骇电愁霖怜我老，握兰怀芷与谁言。
乌衣自昔专篇翰，南巷由来共酒尊。
急草移文招隐看，不然便欲费招魂。